**โครงการสำรวจการมีการใช้เทคโนโลยีสารสนเทศและการสื่อสารในครัวเรือน พ.ศ. 2562**

**1. ความเป็นมา**

ในปัจจุบันการพัฒนาด้านเทคโนโลยีสารสนเทศและการสื่อสารมีผลต่อการพัฒนาประเทศ ทางด้านเศรษฐกิจ ด้านสังคม และด้านอื่น ๆ ให้ก้าวไปข้างหน้าและทัดเทียมกับประเทศต่าง ๆ ประชาชนต้องมีความรู้ ทักษะ ความสามารถ ในการเข้าถึงข้อมูล ข่าวสาร สารสนเทศต่าง ๆ ทางด้านเทคโนโลยีสารสนเทศได้อย่างทั่วถึงและต่อเนื่อง

 การที่จะทำให้ประชาชนเข้าถึงข่าวสาร สารสนเทศต่าง ๆ ผ่านการเผยแพร่ทางการใช้โทรศัพท์ คอมพิวเตอร์ อินเทอร์เน็ต ฯลฯ ภาครัฐจำเป็นจะต้องมีข้อมูลมาใช้ในการวางแผน การกำหนดนโยบาย และปรับปรุงมาตรการต่าง ๆ ที่เกี่ยวข้องให้เหมาะสม ในขณะเดียวกันยังทำให้ภาครัฐทราบถึงปัญหาและความต้องการของประชาชน และสามารถให้บริการประชาชนได้ดีและตรงกับความต้องการ ส่งผลให้การพัฒนาโครงสร้างพื้นฐานด้านเทคโนโลยีสารสนเทศของประเทศทันสมัยและมีประสิทธิภาพ

 จากเหตุผลความจำเป็นดังกล่าว สำนักงานสถิติแห่งชาติ จึงได้จัดทำข้อมูลสถิติโดยการสำรวจการมีการใช้เทคโนโลยีสารสนเทศและการสื่อสารในครัวเรือน ซึ่งได้จัดทำการสำรวจโครงการดังกล่าวครั้งแรกในปี พ.ศ. 2544 และตั้งแต่ พ.ศ. 2546 เป็นต้นมา ได้ทำการสำรวจต่อเนื่องเป็นประจำทุกปี โดยผนวกแบบสอบถามกับการสำรวจภาวะการทำงานของประชากร แต่เนื่องจากมีความต้องการใช้ข้อมูลเทคโนโลยีสารสนเทศและการสื่อสารมากขึ้น จึงได้เพิ่มรายละเอียดของข้อถามตามความต้องการของผู้ใช้ และได้แยกแบบสอบถามออกจากการสำรวจภาวะการทำงานของประชากร ตั้งแต่ปี พ.ศ. 2548 เป็นต้นมา และดำเนินการสำรวจอย่างต่อเนื่องเป็นประจำทุกปี

**2. วัตถุประสงค์**

 2.1 เพื่อทราบจำนวนประชากรที่ใช้คอมพิวเตอร์ อินเทอร์เน็ต และโทรศัพท์มือถือ

 2.2 เพื่อทราบจำนวนครัวเรือนที่มีอุปกรณ์เทคโนโลยีสารสนเทศและการสื่อสารในแต่ละประเภท คือ เครื่องโทรศัพท์พื้นฐาน เครื่องคอมพิวเตอร์ และการเชื่อมต่ออินเทอร์เน็ตในครัวเรือน

 2.3 เพื่อทราบการใช้คอมพิวเตอร์ ทักษะในการใช้ การใช้อินเทอร์เน็ตและรายละเอียดของการใช้ เช่น สถานที่ใช้ กิจกรรมในการใช้ ความถี่ในการใช้ การสั่งซื้อสินค้าหรือบริการ การใช้โทรศัพท์มือถือ และประเภทของโทรศัพท์มือถือ

**3. ขอบข่ายและคุ้มรวม**

 การสำรวจการมีการใช้เทคโนโลยีสารสนเทศและการสื่อสารในครัวเรือน คุ้มรวมในการสำรวจ คือ ครัวเรือนส่วนบุคคล ที่มีหัวหน้าครัวเรือนและสมาชิกในครัวเรือน อายุ 6 ปีขึ้นไป

**4. รายการข้อมูลที่เก็บรวบรวม**

 4.1 ข้อมูลลักษณะทั่วไปของสมาชิกในครัวเรือน เช่น เพศ อายุ สถานภาพสมรส การศึกษา การทำงาน

 4.2 การมีการใช้เทคโนโลยีสารสนเทศและการสื่อสารของสมาชิกในครัวเรือน เช่น

 - การใช้คอมพิวเตอร์ของประชากร

 - การใช้อินเทอร์เน็ตของประชากร

 - การใช้โทรศัพท์มือถือของประชากร

 - สถานที่ใช้อินเทอร์เน็ต

 - กิจกรรมในการใช้อินเทอร์เน็ต

 - ความถี่ในการใช้อินเทอร์เน็ต

 - การสั่งซื้อสินค้า/บริการทางอินเทอร์เน็ต

 - การมีเครื่องโทรศัพท์พื้นฐานของครัวเรือน

 - การมีคอมพิวเตอร์ของครัวเรือน

 - การเชื่อมต่ออินเทอร์เน็ตของครัวเรือน เป็นต้น

**5. แผนการดำเนินงาน**

 5.1 การวางแผนและเตรียมงาน พฤษภาคม 2562 – กันยายน 2562

 5.2 การเก็บรวบรวมข้อมูล ตุลาคม 2562 – ธันวาคม 2562

 5.3 การประมวลผลและการประมาณค่า มกราคม 2563 – สิงหาคม 2563

 5.4 การวิเคราะห์ข้อมูลและจัดทำรายงาน พฤษภาคม 2563 – กันยายน 2563

**6. ระเบียบวิธีและการดำเนินการสำรวจ**

ใช้แผนการสุ่มตัวอย่างเป็นแบบ Stratified Two – Stage Sampling โดยมีจังหวัดเป็นสตราตัม เขตแจงนับ (Enumeration Area : EA) เป็นหน่วยตัวอย่างขั้นที่หนึ่ง ครัวเรือนส่วนบุคคล เป็นหน่วยตัวอย่างขั้นที่สอง โดยการจัดสตราตัม กรุงเทพมหานครและจังหวัดเป็นสตราตัม ซึ่งมีทั้งสิ้น 77 สตราตัม และในแต่ละสตราตัม (ยกเว้น กรุงเทพมหานคร) ได้ทำการแบ่งออกเป็น 2 สตราตัมย่อย ตามลักษณะการปกครองของกรมการปกครอง คือ ในเขตเทศบาลและนอกเขตเทศบาล โดยการเลือกตัวอย่างขั้นที่หนึ่งจากแต่ละสตราตัมย่อย หรือแต่ละเขตการปกครอง ได้ทำการเลือก EA ตัวอย่างอย่างอิสระต่อกัน โดยให้ความน่าจะเป็นในการเลือกเป็นปฏิภาคกับจำนวนครัวเรือนของ EA นั้น ๆ ได้จำนวนตัวอย่างทั้งสิ้น 5,970 EA จากทั้งสิ้นจำนวน 127,460 EA ซึ่งกระจายไปตามภาคและเขตการปกครอง การเลือกตัวอย่างขั้นที่สอง ได้จากการนับจดในแต่ละ EA ตัวอย่าง ด้วยวิธีการสุ่มแบบมีระบบ โดยกำหนดขนาดตัวอย่าง ดังนี้

 - ในเขตเทศบาล กำหนด 16 ครัวเรือนตัวอย่าง ต่อ EA (ครัวเรือนตัวอย่าง 2 ชุด ๆ ละ 8 ครัวเรือน)

- นอกเขตเทศบาล กำหนด 12 ครัวเรือนตัวอย่าง ต่อ EA (ครัวเรือนตัวอย่าง 2 ชุด ๆ ละ 6 ครัวเรือน)

ได้จำนวนครัวเรือนตัวอย่างทั้งสิ้น 83,880 ครัวเรือน

**7. วิธีการเก็บรวบรวมข้อมูล**

 การเก็บรวบรวมข้อมูลใช้วิธีส่งเจ้าหน้าที่ของสำนักงานสถิติแห่งชาติ ออกไปสัมภาษณ์หัวหน้าครัวเรือน และสมาชิกในครัวเรือนที่มีอายุ 6 ปีขึ้นไป จากครัวเรือนส่วนบุคคลที่ตกเป็นตัวอย่าง

**8. คาบเวลาในการปฏิบัติงานสนาม**

 ปฏิบัติงานเก็บรวบรวมข้อมูล ระหว่างเดือนตุลาคม – ธันวาคม พ.ศ. 2562

**9. การประมวลผลข้อมูล**

 การบันทึกข้อมูล และการประมวลผลข้อมูลดำเนินการที่สำนักงานสถิติแห่งชาติส่วนกลาง

**10. การนำเสนอผลการสำรวจ**

 การนำเสนอผลการสำรวจจะนำเสนอผลในระดับ ทั่วประเทศ ภาค จังหวัด เป็นจำนวนและร้อยละ

**11. การนำข้อมูลไปใช้ประโยชน์**

 **ภาครัฐ**: เพื่อให้ทราบสถานการณ์การมีการใช้เทคโนโลยีสารสนเทศและการสื่อสารในครัวเรือน สำหรับนำไปกำหนดนโยบาย วางแผน ส่งเสริมและสนับสนุนให้ประชาชนมีความรู้ความเข้าใจเกี่ยวกับการใช้เทคโนโลยีสารสนเทศและการสื่อสารให้มากขึ้นและทั่วถึง เช่น

- กระทรวงดิจิทัลเพื่อเศรษฐกิจและสังคม นำไปวางแผนการพัฒนาโครงสร้างพื้นฐานทางเทคโนโลยีสารสนเทศและการสื่อสาร รวมทั้งส่งเสริมและผลักดันให้ประชาชนมีการพัฒนาและใช้เทคโนโลยีสารสนเทศและการสื่อสารได้อย่างมีประสิทธิภาพ

- กระทรวงศึกษาธิการ นำไปวางแผนการจัดการเรียน การสอน การใช้เทคโนโลยีสารสนเทศและการสื่อสารให้นักเรียน นักศึกษา ได้อย่างถูกต้องและเหมาะสม

- คณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.)

- บริษัท กสท. โทรคมนาคม จำกัด (มหาชน) (CAT)

- บริษัท ทีโอที จำกัด (มหาชน) (TOT)

- สถาบันวิจัยเพื่อการพัฒนาประเทศ (TDRI)

- สำนักงานส่งเสริมเศรษฐกิจดิจิทัล (DEPA)

- องค์กรระหว่างประเทศ เช่น สหภาพโทรคมนาคมระหว่างประเทศ(ITU: International Telecommunication Union) และ UNCTAD (United Nations Conferences on Trade and Development) เป็นองค์การระหว่างประเทศภายใต้กรอบขององค์การสหประชาชาติ (UN) ได้ขอความร่วมมือในการตอบแบบสอบถามทางด้านเทคโนโลยีสารสนเทศและการสื่อสารเป็นประจำทุกปี เพื่อนำข้อมูลไป Update ฐานข้อมูล จัดทำรายงานและใช้เป็นตัวชี้วัดความก้าวหน้าทางด้านเทคโนโลยีสารสนเทศและการสื่อสารของแต่ละประเทศ

- ใช้เป็นตัวชี้วัดเป้าหมายการพัฒนาที่ยั่งยืน (SDGs:Sustainable Development Goals)

 **ภาคประชาชน**: ได้รับบริการทางด้านเทคโนโลยีสารสนเทศและการสื่อสารอย่างทั่วถึงและดีขึ้น จากการสะท้อนปัญหา และให้ข้อเสนอแนะที่เป็นประโยชน์โดยตรงแก่ภาครัฐและหน่วยงานต่าง ๆ ที่เกี่ยวข้อง

 **ภาคเอกชน**: สามารถใช้ในการวางแผนการตลาด และตัดสินใจในการดำเนินธุรกิจ